**Veliki koncert Elementala 24. svibnja u Vrbanima u sklopu Zagrebačkih kvartova kulture**

Zagreb, 13. svibnja - **Elemental, jedan od najpopularnijih domaćih sastava u Hrvatskoj i regiji, održat će u subotu, 24. svibnja veliki besplatan koncert na otvorenom u Vrbanima, u sklopu ovogodišnjeg izdanja projekta Zagrebački kvartovi kulture. Koncert će se održati od 20.30 sati u Parku Vrbani III.**

**Zagrebački kvartovi kulture u 2025. sveukupno uključuju program u 14 kvartova tijekom 13 vikenda uz više od 100 događanja u kojima će sudjelovati preko 300 umjetnika.** Prvi ciklus projekta održan je tijekom ožujka i travnja u Knežiji, Sesvetskom Kraljevcu, Markuševcu, Brezovici i Prečkom, dok će drugi ciklus trajati od svibnja do srpnja, a pored već održanih programa u Zapruđu i Središću, obuhvatit će i Vrbane, Novi Jelkovec, Lanište i Gajnice.

U šarolikoj glazbenoj viziji Elementala mogu se pronaći tragovi različitih stilova što njihov izričaj čini jedinstvenim i originalnim. Organski hip-hop/rap s funkom, soulom, jazzom, reggaeom i rockom, realistični, britki i koncizni tekstovi o društvu i pojedincu te produkcija u skladu sa svjetskim trendovima zajedno čine autentičan zvuk Elementala te su njihovi albumi i koncertni nastupi u samom vrhu regionalne scene.

Iskrenost, beskompromisni stihovi i činjenica da svoju glazbu ne smatraju proizvodom već umjetničkim izrazom učinili su Elemental glasnogovornicima mlade generacije koja kritički promišlja o svijetu oko sebe.

Bend je osnovan 1998., a jezgru benda čine vokali i tekstopisci **Mirela Priselac Remi** i **Luka Tralić Shot** koji su svoja prva dva albuma izdali u tradicionalnoj hip-hop formi. Na koncertnim nastupima od ranih dana nastupali su s instrumentalistima, a od 2004. oni sudjeluju i na albumima. Današnju postavu Elementala čine gitarist **Erol Zejnilović**, klavijaturist **Davor Zanošk**i, basist **Konrad Lovrenčić**, bubnjar **Ivan Vodopijec** i prateći vokal **Vida Manestar.**

Osim osam izvanrednih studijskih albuma, brojnih singlova, videospotova i hitova, Elemental je iznimno popularan koncertni bend koji nastupa diljem Hrvatske, Slovenije, BiH, Srbije, Makedonije i Crne Gore.

Program Zagrebačkih kvartova kulture ove godine za cilj ima kulturnim sadržajem obogatiti 14 zagrebačkih kvartova, a donosi sadržaj za sve generacije: koncerte, kazališne i plesne predstave za djecu i odrasle, filmske projekcije, radionice, književna gostovanja kao i izvedbe suvremenog cirkusa. Do sada su na kvartovima nastupila istaknuta imena poput Ede Maajke, Darka Rundeka, PipsChips&Videoclipsa, Zagrebačke filharmonije, Zagrebačkih solista, Ecije Ojdanić, Tarika Filipovića te brojni drugi izvođači.

**Ulaz na sve programe je slobodan.**

Zagrebački kvartovi kulture projekt je u organizaciji Centra za kulturno-društveni razvoj Novi prostori kulture, a održava se uz podršku Grada Zagreba. Sve informacije dostupne su na www.kvartovikulture.hr.